C 40/8

Euroopan parlamentin ja neuvoston asetuksen (EU) N:o 1308/2013 105 artiklassa tarkoitetun, erään viinialan nimityksen eritelmän muutoksen hyväksymistä koskevan hakemuksen julkaiseminen

(2023/C 40/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

TUOTE-ERITELMÄÄN TEHTÄVÄÄ MUUTOSTA KOSKEVA HAKEMUS

”Extremadura”

PGI-ES-A1300-AM02

Hakemuksen jättöpäivä: 14.7.2015

1. Muutokseen sovellettavat säännöt

Asetuksen (EU) N:o 1308/2013 105 artikla – Muu kuin vähäinen muutos

2. Muutoksen kuvaus ja perustelut

1. Uusien rypäletuoteluokkien lisääminen: helmeilevä viini ja hiilihapotettu helmeilevä viini

Muutetaan tuote-eritelmän 2 kohdan a ja b alakohtaa ja yhtenäisen asiakirjan 1.3 ja 1.4 kohtaa lisäämällä uudet viiniluokat: helmeilevä viini ja hiilihapotettu helmeilevä viini.

Viinin yhteiseen markkinajärjestelyyn (neuvoston asetus (EY) N:o 1493/1999, annettu 17. toukokuuta 1999) (2)kuuluvien tiettyjen viinialan tuotteiden kuvausta, nimitystä, tarjontamuotoa ja suojausta koskevista säännöistä 29. huhtikuuta 2002 annettuun komission asetukseen (EY) N:o 753/2002 on tehty muutoksia, joilla laajennetaan perinteisen merkinnän ”Vino de la Tierra”, meidän tapauksessamme ”Vino de la Tierra de Extremadura”, käyttö uusiin viiniluokkiin niin, että katetaan helmeilevät viinit ja hiilihapotetut helmeilevät viinit.

Näiden tuotteiden kaupan pitämisessä on käytettävä erityistä Extremadura-laatumerkintää, jonka ansiosta tuottajat voivat päästä uusille markkinasegmenteille.

2. Uuden rypäletuoteluokan lisääminen: laatukuohuviini

Muutetaan tuote-eritelmän 2 kohdan a ja b alakohtaa ja yhtenäisen asiakirjan 1.3, 1.4 ja 1.8 kohtaa lisäämällä uusi viiniluokka: laatukuohuviini.

Tällä alueella on perinteisesti tuotettu maineikkaita laatukuohuviinejä yli 30 vuoden ajan. Tämä vaikuttaa hyvin pieneen SAN-nimityksen ”CAVA” kattamaan alueeseen.

Sen vuoksi Extremaduran tuottajat tarvitsevat EU:n tukeman erityisen laatumerkinnän, jotta voidaan nostaa tämän koko Extremaduran alueella jo hyvin tunnetun viiniluokan profiilia.

3. Toimivaltaista viranomaista koskevat tiedot on päivitetty

Päivitys johtuu siitä, että Extremaduran itsehallintoalueen hallituksessa on tapahtunut rakenteellisia muutoksia, jotka koskevat luonnonmukaista tuotantoa.

Tämä vaikuttaa tuote-eritelmän 9 kohdan a alakohtaan, mutta se ei vaikuta yhtenäiseen asiakirjaan.

4. Lisätään viininvalmistusmenetelmä

Muutos koskee tuote-eritelmän 3 kohtaa (Erityiset viininvalmistusmenetelmät) ja yhtenäisen asiakirjan 1.5.1 kohtaa.

Rypälemehun uuttosaanto rajoitetaan 75 litraan viiniä sataa rypälekiloa kohti.

Tämä käytäntö vaikuttaa suoraan tämän suojatun maantieteellisen merkinnän kattamien eri viiniluokkien laatuun.

5. Goblet-leikattujen viiniköynnösten enimmäistuotos yhdenmukaistetaan tukirakenteeseen sidottujen köynnösten enimmäistuotoksen kanssa.

Muutos koskee tuote-eritelmän 5 kohtaa (Enimmäistuotos) ja yhtenäisen asiakirjan 1.5.2 kohtaa.

Ala on pyytänyt tätä muutosta, koska viljelytekniikat ovat kehittyneet, mikä mahdollistaa suuremman tuotoksen goblet-leikatuissa köynnöksissä.

6. Lajikkeiden päivittäminen

Muutos koskee tuote-eritelmän 6 kohtaa (Rypälelajikkeet) ja yhtenäisen asiakirjan 1.7 kohtaa.

Ala on pyytänyt, että näihin kohtiin sisällytetään kaikki viinintuotantopotentiaalia koskevissa säännöissä sallitut lajikkeet, jotta tämä eritelmän kohta vastaisi Extremaduran alueen todellista tuotantopotentiaalia.

YHTENÄINEN ASIAKIRJA

1. Tuotteen nimi

Extremadura

2. Maantieteellisen merkinnän tyyppi

SMM – suojattu maantieteellinen merkintä

3. Rypäletuotteiden luokat

1. Viini

5. Laatukuohuviini

8. Helmeilevä viini

9. Hiilihapotettu helmeilevä viini

4. Viini(e)n kuvaus

1. Valko- ja roseeviinit

VALKOVIINIT:

Ulkonäkö: puhdas ja kirkas, väriltään keltainen, sävy vaihtelee vihreästä vahamaiseen ja vaaleaan oljenkeltaiseen.

Aromi: suoraviivaisen hedelmäiset ja/tai kukkaiset ja/tai kasvien aromit, jotka muistuttavat rypälelajiketta tai -lajikkeita, josta tai joista viini valmistetaan.

Maku: tasapainoinen suutuntuma; raikkaita hedelmäisiä ja/tai kukkaisia ja/tai kasvien aromeja.

PUUTYNNYRISSÄ KYPSYTETYT VALKOVIINIT:

Ulkonäkö: puhdas ja kirkas, väriltään vaaleankeltaisesta kullankeltaiseen.

Aromi: paahtuneita ja vaniljaisia tammen vivahteita.

Maku: tammen aromien vivahteita, hapokas yhdessä puusta peräisin olevien paahtuneiden vivahteiden kanssa.

ROSEEVIINIT:

Ulkonäkö: puhdas ja kirkas, väriltään vaaleanpunainen, purppuraisesta oranssiin vaihtelevin vivahtein.

Aromi: suoraviivaiset aromit, joissa on punaisten hedelmien ja marjojen sekä kukkaisia vivahteita.

Maku: tasapainoinen suutuntuma; raikkaita aromeja ja punaisten marjojen ja hedelmien vivahteita.

— Raja-arvoihin, joista ei määrätä tuote-eritelmässä, sovelletaan voimassa olevaa EU:n lainsäädäntöä.

— Makeissa ja puolimakeissa valko- ja roseeviineissä, joiden alkoholipitoisuus on yli 13 tilavuusprosenttia ja joita on vanhennettu jollakin tavalla, enimmäismäärä on 1 g/l (16,7 meq/l).

— Rikkidioksidin enimmäismäärä 240 mg/l, jos jäännössokeri > 5 g/l. Yleiset analyyttiset ominaisuudet Kokonaisalkoholipitoisuus enintään (til-%) 15 Todellinen alkoholipitoisuus vähintään (til-%) 9 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 13,3 Kokonaisrikkidioksidipitoisuus enintään (milligrammaa/litra) 180

2. Punaviinit ja puutynnyrissä vanhennetut punaviinit

PUNAVIINIT:

Ulkonäkö: puhdas ja kirkas, purppuraisin vivahtein.

Aromi: suoraviivaisen hedelmäiset ja/tai kukkaiset aromit, jotka muistuttavat rypälelajiketta tai -lajikkeita, josta tai joista viini valmistetaan.

Maku: tasapainoinen suutuntuma; raikkaita hedelmäisiä ja/tai kukkaisia aromeja.

PUUTYNNYRISSÄ VANHENNETUT PUNAVIINIT:

Ulkonäkö: puhdas ja kirkas, purppuraisesta terrakottaan vaihtelevin vivahtein.

Aromi: suoraviivaiset aromit, joissa on hedelmien vivahteita paahtunein puumaisin sävyin ja jotka muistuttavat rypälelajiketta tai -lajikkeita, josta tai joista viini valmistetaan.

Maku: raikkaita aromeja; hedelmien, puun ja paahtuneita vivahteita.

— Raja-arvoihin, joista ei määrätä tuote-eritelmässä, sovelletaan voimassa olevaa EU:n lainsäädäntöä.

— Viineissä, joiden alkoholipitoisuus on yli 13 tilavuusprosenttia ja joita on vanhennettu jollakin tavalla, enimmäismäärä on 1 g/l (16,7 meq/l).

— Sellaisissa viineissä, joita on vanhennettu yli kaksi vuotta, haihtuvien happojen enimmäispitoisuus on 1,2 g/l (20 meq/l).

— Rikkidioksidin enimmäismäärä 190 mg/l, jos jäännössokeri > 5 g/l. Yleiset analyyttiset ominaisuudet Kokonaisalkoholipitoisuus enintään (til-%) 16 Todellinen alkoholipitoisuus vähintään (til-%) 11 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 13,3 Kokonaisrikkidioksidipitoisuus enintään (milligrammaa/litra) 150

3. Valkoinen ja rosee helmeilevä viini ja hiilihapotettu helmeilevä viini

VALKOISET:

Ulkonäkö: Puhdas ja kirkas, väriltään keltainen, sävy vaihtelee keltaisesta kullankeltaiseen. Kun pullo avataan, muodostuu kuplia muttei selkeää vaahtoa.

Aromi: suoraviivaisen hedelmäiset ja/tai kukkaiset ja/tai kasvien aromit, jotka muistuttavat rypälelajiketta tai -lajikkeita, josta tai joista viini valmistetaan.

Maku: suoraviivaisen hedelmäiset ja/tai kukkaiset ja/tai kasvien aromit, tasapainoinen hapokkuus ja ominaisuuksia, joita käymisestä peräisin oleva tai lisätty hiilidioksidi vahvistaa merkittävästi.

Hiilidioksidin suurin ylipaine 20 °C:n lämpötilassa 1–2,5 baaria.

ROSEET:

Ulkonäkö: Puhdas ja kirkas, väriltään vaaleanpunainen, purppuraisesta oranssiin vaihtelevin vivahtein. Kun pullo helmeilevää viiniä avataan, muodostuu kuplia muttei selkeää vaahtoa.

Aromi: suoraviivaiset aromit, joissa on punaisten hedelmien ja marjojen ja/tai kukkaisia vivahteita.

Maku: tasapainoinen suutuntuma, raikkaita punaisten marjojen ja hedelmien aromeja, joita hiilidioksidipitoisuus vahvistaa.

Hiilidioksidin suurin ylipaine 20 °C:n lämpötilassa 1–2,5 baaria.

— Raja-arvoihin, joista ei määrätä tuote-eritelmässä, sovelletaan voimassa olevaa EU:n lainsäädäntöä.

— Makeissa ja puolimakeissa valko- ja roseeviineissä, joiden alkoholipitoisuus on yli 13 tilavuusprosenttia ja joita on vanhennettu jollakin tavalla, enimmäismäärä on 1 g/l (16,7 meq/l).

— Rikkidioksidin enimmäismäärä 235 mg/l, jos jäännössokeri > 5 g/l. Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 7 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 13,3 Kokonaisrikkidioksidipitoisuus enintään (milligrammaa/litra) 200

4. Helmeilevät punaviinit

Ulkonäkö: Puhdas ja kirkas, purppuraisin vivahtein. Kun pullo helmeilevää viiniä avataan, muodostuu kuplia muttei selkeää vaahtoa.

Aromi: suoraviivaisen hedelmäiset ja/tai kukkaiset aromit, jotka muistuttavat rypälelajiketta tai -lajikkeita, josta tai joista viini valmistetaan.

Maku: tasapainoinen suutuntuma; raikkaita hedelmäisiä ja/tai kukkaisia aromeja ja ominaisuuksia, joita käymisestä peräisin oleva tai lisätty hiilidioksidi vahvistaa merkittävästi.

— Raja-arvoihin, joista ei määrätä tuote-eritelmässä, sovelletaan voimassa olevaa EU:n lainsäädäntöä.

— Viineissä, joiden alkoholipitoisuus on yli 13 tilavuusprosenttia ja joita on vanhennettu jollakin tavalla, enimmäismäärä on 1 g/l (16,7 meq/l).

— Rikkidioksidin enimmäismäärä 200 mg/l, jos jäännössokeri > 5 g/l. Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 7 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 13,3 Kokonaisrikkidioksidipitoisuus enintään (milligrammaa/litra) 150

5. Laatukuohuviinit (valkoiset ja roseet):

VALKOISET

Ulkonäkö: puhdas ja kirkas, väriltään keltainen, sävy vaihtelee vihreästä vahamaiseen ja oljenkeltaiseen.

Tuoksu: suoraviivaisen hedelmäiset ja/tai kukkaiset ja/tai kasvien aromit, jotka muistuttavat rypälelajiketta tai -lajikkeita, josta tai joista viini valmistetaan.

Maku: tasapainoinen suutuntuma; raikkaita hedelmäisiä ja/tai kukkaisia ja/tai kasvien aromeja.

ROSEET:

Ulkonäkö: puhdas ja kirkas, väriltään vaaleanpunainen, purppuraisesta oranssiin vaihtelevin vivahtein.

Tuoksu: suoraviivaiset aromit, joissa on punaisten hedelmien ja marjojen sekä kukkaisia vivahteita.

Maku: tasapainoinen suutuntuma, tuoreet punaiset marjat ja hedelmät.

Molemmissa tyypeissä hiilidioksidi saadaan viiniin erittäin onnistuneesti, joten kyseisissä kuohuviineissä on hyvin luonteikkaita ja monivivahteisia aromeja, jotka johtuvat cuvéen aromaattisista yhdisteistä ja hiivan autolyysista.

— Ylipaine 20 °C:ssa > 3,5 baaria.

— Raja-arvoihin, joista ei määrätä tuote-eritelmässä, sovelletaan voimassa olevaa EU:n lainsäädäntöä.

— Viineissä, joiden alkoholipitoisuus on yli 13 tilavuusprosenttia ja joita on vanhennettu jollakin tavalla, enimmäismäärä on 1 g/l (16,7 meq/l).

— Sellaisissa viineissä, joita on vanhennettu yli kaksi vuotta, haihtuvien happojen enimmäispitoisuus on 1,2 g/l (20 meq/l).

— Rikkidioksidin enimmäismäärä 235 mg/l, jos jäännössokeri > 5 g/l. Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 10 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 13,3 Kokonaisrikkidioksidipitoisuus enintään (milligrammaa/litra) 185

5. Viininvalmistusmenetelmät

a. Olennaiset viininvalmistusmenetelmät

Erityinen viininvalmistusmenetelmä

Rypälemehun tai viinin uuttamiseen käytetään tarkoituksenmukaista painetta siten, että 100 kg:sta korjattuja rypäleitä saadaan enintään 75 litraa viiniä. Hiilihapotetuissa helmeilevissä viineissä on käymisen avulla luontaisesti tuotettua hiilidioksidia mutta niihin voidaan myös lisätä hiilidioksidia.

b. Enimmäistuotokset

Käytetystä kasvatustavasta (goblet tai säleikkö) riippumatta

16 000 kilogrammaa rypäleitä hehtaaria kohti

120 hehtolitraa hehtaaria kohti

6. Rajattu maantieteellinen alue

Suojatulla maantieteellisellä merkinnällä varustettujen viinien tuotanto- ja valmistusalue koostuu kaikkien kuntien maa-alueista Badajozin ja Cáceresin maakunnissa.

7. Pääasiallinen rypälelajike / pääasialliset rypälelajikkeet

Alarije - Subirant Parent

Beba - Eva

Bobal

Borba

Cabernet Sauvignon

Cayetana Blanca

Chardonnay

Doña Blanca - Cigüente

Garnacha Tinta

Garnacha Tintorera

Gewürztraminer

Graciano

Jaén Tinto

Macabeo - Viura

Malvar

Mazuela

Merlot

Monastrell

Montúa - Chelva

Morisca

Moscatel de Alejandría

Moscatel de Grano Menudo

Pardina - Jaén Blanco

Parellada

Pedro Ximénez

Perruno

Petit Verdot

Pinot noir

Riesling

Sauvignon Blanc

Syrah

Tempranillo - Cencibel

TInto de lA Pámpana Blanca

Torrontés

Verdejo

Viognier

Xarello

8. Yhteyden/yhteyksien kuvaus

1. Yhteys perustuu tuotteen maineeseen, joka on vuosien mittaan saanut vahvistusta monista kansallisista ja kansainvälisistä palkinnoista.

LUONTOON LIITTYVÄT JA INHIMILLISET TEKIJÄT

Luontoon liittyvät tekijät

Extremadurassa vallitsee Välimeren ilmasto, jota Atlantilta tulevat meri-ilman advektiot lauhentavat. Auringonpaistetta saadaan yli 2 600 – 3 000 tuntia vuodessa, mikä on Espanjan ilmatieteenlaitoksen mukaan maan korkeimpien lukujen joukossa.

Sadetta saadaan vähän, ja kuivuuskausi on yleensä 3–4 kuukautta läpi koko alueen. Keskilämpötila on 16–17 °C.

Talvet ovat leutoja, sillä Portugalin Atlantin rannikolta saapuu valtamerellisiä vaikutuksia, joiden tuloa luonnonelementit eivät estä. Azorien antisykloni pitää sateet poissa kesällä, minkä vuoksi kesät ovat erittäin kuumia, ja niiden päivittäinen enimmäislämpötila on yli 40 °C.

Inhimilliset tekijät

Viininviljely ja -valmistus ovat hyvin tärkeitä Extremaduran alueelle, mikä käy ilmi lukuisista alueen historian aikaisista todistajanlausunnoista:

Espanjan Kaarle I (eli Saksan Kaarle V) luokitteli Extremaduran viinin maailman parhaaksi.

Miguel de Cervantes mainitsee tämän viinin teoksessaan ”Novelas Ejemplares” (Opettavaisia kertomuksia).

Tämä viini on ensimmäinen Amerikan mantereelle päätynyt viini, sillä Hernán Cortés ja joukko Extremadurasta kotoisin olevia valloittajia eli konkistadoreja otti Extremaduran viiniä mukaansa antaakseen sitä lahjana kultaa vastaan. Cortés päätti myös varttaa Extremaduran viiniköynnöksiä amerikkalaisiin perusrunkoihin.

Santa María de Guadalupen luostarista (1 520) löydettyihin Pyhä Hieronymuksen luostariyhteisön historiallisiin asiakirjoihin sisältyy laaja luettelo siellä valmistetuista viineistä. Munkit levittivät tätä taitotietoa koko Extremaduran alueelle ja välittivät viinituntemusta alueen asukkaille.

Kun Espanja liittyi Euroopan talousyhteisöön vuonna 1986, se mukautti lainsäädäntöään ETY:n lainsäädäntöön ja vahvisti Vino de la Tierraa koskevat säännöt. Extremaduran alueella valmistettuja ja Extremaduran nimellä varustettuja viinejä alkoi tulla markkinoille.

Extremaduran itsehallintoalueen hallitus hyväksyi vuonna 1999 asetuksen, jolla säännellään ilmaisua ”Vino de la Tierra de Extremadura” sellaisten viinien osalta, jotka on kokonaan valmistettu tällä maantieteellisellä alueella tuotetuista rypäleistä. Aloitteen tavoitteena oli antaa koko itsehallintoalueen tuottajille mahdollisuus hyödyntää viineissään laatusertifiointia ja helpottaa kuluttajien mahdollisuuksia tunnistaa kyseiset viinit.

Julkisten laitosten tuella ala on sittemmin tehnyt merkittäviä investointeja uuteen teknologiaan, parantanut viiniköynnösten viljely- ja valintatapoja ja kehittänyt viininvalmistamojen viininvalmistusmenetelmiä. Tämän ansiosta viinit ovat nykyisin laadultaan parempia ja ansaitsevat enemmän tunnustusta. Samalla ne ovat säilyttäneet erityispiirteensä.

LAATU JA MAINE

Tämän tuotantoalueen ilmasto- ja luonnonolosuhteet muodostavat ekosysteemin, joka tekee näistä viineistä erittäin runsaita, ryhdikkäitä ja maultaan voimakkaita. Aromit ovat intensiivisiä ja happamuus oikeanlaisessa tasapainossa. Viinit ovat raikkaita ja täyttävät vaativimpienkin markkinoiden laatuvaatimukset.

Vinos de la Tierra de Extremadura -viinit ovat nykyään maailmankuuluja. Niitä myydään kaikilla mantereilla, ja niillä on vahva jalansija Pohjois- ja Etelä-Amerikassa, esimerkiksi Yhdysvalloissa ja Brasiliassa, sekä Aasiassa Kiinassa ja Japanissa. Niillä on erinomainen maine myös Euroopassa, kuten Belgiassa, Saksassa ja Sveitsissä.

Tästä ovat osoituksena lukuisat palkinnot ja kunniamaininnat, joita viinit ovat voittaneet sekä Espanjassa että ulkomailla. Viinien maineesta kertovat muun muassa seuraavat palkinnot:

Kultamitalit kansainvälisissä kilpailuissa Espanjassa, Euroopassa ja kolmansissa maissa:

— Concours Mondial de Bruxelles, (Belgia), vuonna 2008.

— Bacchus Gold 2014.

— Challenge International du Vin Bordeaux (Ranska), vuonna 2003.

— KULTAA Challenge International du Vin Bordeaux -kilpailussa (Ranska) vuosina 2003 ja 2019 valkoviineissä, vuonna 2021 laatukuohuviineissä ja punaviineissä.

— Wine Masters Challenge (Portugali), vuosina 2003 ja 2005.

— Sélections Mondiales des Vins (Montreal), vuonna 2004.

— Tempranillos del Mundo (Köln, Saksa), vuonna 2006.

— Challenge to the best Spanish wines for USA, Miami, vuonna 2012.

— International wine and spirits competition (CINVE), Espanja. vuonna 2014.

— KULTAA International wine and spirits competition -kilpailussa (CINVE), Espanja, vuonna 2014, HOPEAA vuonna 2020.

— KULTAA MUNDUS VINI -kilpailussa, Saksa, vuosina 2020 ja 2021, HOPEAA valko- ja punaviineissä, vuonna 2017.

— HOPEAA helmeilevissä viineissä ja kuohuviineissä VinEspaña-kilpailussa, vuonna 2021.

— Useita KULTAmitaleja luonnonmukaisissa viineissä sekä valko- ja punaviineissä, VinEspaña2021.

— 90,91 pistettä ja KULTAA, Gilbert & Gaillard.

2. VIINI

Sateet ovat niukkoja ja lämpötilat korkeita kypsymisen alkamisesta sadonkorjuuseen asti. Alueen ilmasto merkitseekin, että viinit ovat intensiivisen aromaattisia verrattuna muiden viininvalmistusalueiden viineihin. Tämä johtuu keväällä ja kesällä köynnökseen kohdistuvasta vesistressistä. Rypäleet ovatkin sadonkorjuuhetkellä hyvin terveitä ja niiden sokeripitoisuus on suhteellisen korkea.

Punaviini

Punaisissa rypäleissä nämä olosuhteet helpottavat tanniinien ja antosyaanien syntymistä, mikä vahvistaa viineille tyypillisiä värejä ja makuja.

Valko- ja roseeviinit

Nuoret roseeviinit ovat erityisen hedelmäisiä, ja niiden raikkaus johtuu lajikkeiden ominaisuuksista ja ennen kaikkea siitä, että rypäleet korjataan, kun ne ovat ihanteellisen kypsiä, aiemmin kuin muilla Espanjan alueilla. Nämä viinit ovatkin ensimmäisinä markkinoille tulevien joukossa.

HELMEILEVÄT VIINIT

Kuten yhtenäisen asiakirjan 1.4 kohdassa kuvataan, alue sopii helmeilevän viinin tuotantoon, minkä tuloksena saadaan raikkaita nuoria viinejä, joiden alkoholipitoisuus on melko alhainen. Nämä viinit valmistetaan erinomaisista pohjaviineistä, joiden aistinvaraisia ominaisuuksia hiilidioksidi vahvistaa. Hiilidioksidia syntyy luonnollisilla menetelmillä käymisprosessin keskeytyessä, mitä seuraa jäännössokerien käymisprosessi.

HIILIHAPOTETTU HELMEILEVÄ VIINI

Viinien ominaisuudet muistuttavat helmeilevien viinien ominaisuuksia, ja viineissä oleva kaasu on peräisin niihin lisätystä hiilidioksidista. Näistä viineistä on tullut hyvin suosittuja, ja niiden myynti on kasvanut huomattavasti vaihtoehtona muille viiniluokille.

LAATUKUOHUVIINI

Kuten tämän asiakirjan 1.4 kohdassa kuvataan, tällä alueella on perinteisesti tuotettu laadukkaiksi tunnustettuja kuohuviinejä, joilla on erittäin kiinnostavat aistinvaraiset ominaisuudet. Tämäntyyppisiä viinejä on valmistettu käsiteollisuustekniikalla yli 30 vuoden ajan, minkä vuoksi niillä on hyvin läheinen sidos tämän suojatun maantieteellisen merkinnän kattaman maantieteellisen alueen ilmastoparametreihin ja kulttuurisiin ominaispiirteisiin.

Extremadurassa vallitsee tunnusomainen Välimeren ilmasto, jota Atlantilta tulevat meri-ilman advektiot lauhentavat. Kuumat ja erittäin kuivat kesät merkitsevät, että cuvéet ovat paljon aromaattisempia ja raikkaampia kuin muilla viininvalmistusalueilla valmistetut. Kuohuviineissä onkin laaja aromikirjo, ne ovat täyteläisiä suussa ja jälkimaku on pitkä, minkä vuoksi ne erottuvat muista.

9. Olennaiset lisäedellytykset

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viinit voidaan pullottaa rajatulla alueella tai sen ulkopuolella.

Tuote-eritelmän 8 kohdan b alakohdassa ”Sovellettavat lisävaatimukset” todetaan seuraavaa: ”toimijan, joka aikoo pullottaa tuotteen tuotantoalueen ulkopuolella, on ilmoitettava asiasta etukäteen toimivaltaiselle viranomaiselle”.

Rypäletuotteiden kuljetukseen pakollisesti liitettäviä asiakirjoja, alan rekisterinpitoa ja käytettäviä nimityksiä koskevista säännöistä alueellisen talous- ja kauppaministeriön 19. elokuuta 2004 antaman määräyksen 9.4 §: ”Kun Vinos de la tierra -viinejä kuljetetaan tuotantoalueen ulkopuolelle, saateasiakirjat on lähetettävä valvontaviranomaiselle millä tahansa tavalla sinä päivänä, jona ne laaditaan.”

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Joulukuun 17. päivänä 2013 annetun Euroopan parlamentin ja neuvoston asetuksen (EU) N:o 1308/2013 120 artiklan 1 kohdan d alakohdassa tarkoitettuna perinteisenä merkintänä, jota voidaan käyttää suojatulla maantieteellisellä merkinnällä varustetuissa viineissä, on ”Vino de la Tierra”.

Linkki tuote-eritelmään

https://www.juntaex.es/documents/77055/621148/IGP+Extremadura+%28Vino+de+la+Tierra%29.+Pliego+condiciones.pdf/0fd65d6e-1c66-3a58-e0ef-1c6143efe748?t=1665733026927

(1) EUVL L 347, 20.12.2013, s. 671.

(2) EYVL L 118, 4.5.2002, s. 1.